የአዲስ አበባ ከተማ አስተዳደር በመልሶ ማልማት ምክንያት ነባር ነዋሪዎች አይፈናቀሉም አለ
ነዋሪዎች በነበሩበት ቦታ የተሻለ ኑሮ እንዲያገኙ የሚያመቻች ጥናት እየተካሄደ ነውበምክትል ከንቲባ ታከለ ኡማ (ኢንጂነር) የሚመራው የአዲስ አበባ ከተማ አስተዳደር፣ ከዚህ በኋላ በሚያስተዳድረው ክልል ውስጥ በመልሶ ማልማት ፕሮግራም የሚፈናቀል አንድም ሰው እንደማይኖር አቋም ያዘ፡፡የአዲስ አበባ ከተማ አስተዳደር ከያዘው አቋም በመነሳት የመሬት ልማትና ማኔጅመንት ቢሮ የመልሶ ማልማትና ከተማ ማደስ ኤጀንሲ፣ ከመልሶ ማልማት ቦታዎች የሚነሱ የኅብረተሰብ ክፍሎች በነበሩበት ቦታ እንዳሉ የተሻለ ኑሮ ስለሚያገኙበት ጥናት መጀመሩን አስታውቋል፡፡ የመልሶ ማልማትና ከተማ ማደስ ኤጀንሲ ዋና ሥራ አስኪያጅ አቶ ተሾመ ለታ ለሪፖርተር እንደገለጹት፣ አስተዳደሩ በመልሶ ማልማት የያዛቸው ቦታዎች ላይ የነበሩ ሰዎች በሚካሄደው ልማት እንዴት መካተት እንዳለባቸው ምክረ ሐሳብ ማቅረብ የሚያስችል ጥናት እየተካሄደ ነው፡፡ ‹‹ከቦታቸው የሚነሱ ሰዎች የሚቆዩበት ቦታና ግንባታው ከተካሄደ በኋላ እንዴት ተጠቃሚ እንደሚሆኑ እያጠናን ነው፤›› ሲሉ አቶ ተሾመ ገልጸዋል፡፡ ከዚህ ቀደም በአዲስ አበባ ከተማ ሲካሄድ የቆየው የመልሶ ማልማት ፕሮግራም፣ ነባር ነዋሪዎችን ከማኅበራዊ መስተጋብራቸው ነጥሎ ወደ ተለያዩ አካባቢዎች የሚያሰፍር ነበር፡፡ ነባር ነዋሪዎች ወደ ማስፋፊያ ቦታዎች ሲዛወሩ ደግሞ በቦታቸው ላይ የቆዩ ነባር አርሶ አደሮችም ይፈናቀላሉ፡፡ ‹‹ከዚህ ቀደም ነዋሪዎችን በማፈናቀል ሲካሄድ የቆየው መልሶ ማልማት ችግር ያለበት ነበር፤›› ያሉት አቶ ተሾመ፣ ‹‹አሁን የተጀመረው ስያሜው መልሶ መልማት ቢሆንም፣ ከቀድሞ መልሶ ማልማት ጋር ብዙ ልዩነቶች አሉት፤›› ብለዋል፡፡የአዲስ አበባ ከተማ አስተዳደር በተያዘው በጀት ዓመት በለገሃር፣ በአምስት ኪሎ፣ በጌጃ ሠፈርና በደጃች ውቤ የመልሶ ማልማት ሥራዎችን ለማካሄድ አቅዷል፡፡ እነዚህ ቦታዎች ላይ ያሉ ነዋሪዎች በቦታቸው ተመልሰው ይሰፍራሉ ተብሏል፡፡ ቀደም ሲል በተከለሉ የመልሶ ማልማት ፕሮግራም ቦታዎች በተለይ በፍርድ ቤት ክርክር፣ በዕግድና በወሰን ማስከበር ምክንያቶች ቦታዎችን ነፃ አድርጎ ወደ ልማት መግባት አልተቻለም፡፡ በዚህም ምክንያት የሥራ አፈጻጸሙ ደካማ ነበር ተብሏል፡፡ በአዲስ አበባ ከተማ አስተዳደር በበርካታ ቦታዎች ለመልሶ ማልማት ፕሮግራም ተብሎ በርካታ ቤቶች ቢፈርሱም፣ ግንባታቸው ተካሂዶ አገልግሎት መስጠት የጀመሩት በጣም ጥቂት ናቸው፡፡ 